C 152/196
DA
Den Europæiske Unions Tidende
6.4.2022
4.7.
Medlemsstaterne kan holde emissioner forårsaget af naturlige ekstreme hændelser som f.eks.
storme, brande eller insektudbrud ude af regnskabet.
Der er et presserende behov for bedre overvågning af naturlige forstyrrelser i skovene for at sikre en korrekt og effektiv anvendelse af bestemmelsen om naturlige forstyrrelser, som er teknisk krævende, men yderst vigtig.
Rapporteringsforpligtelserne for de enkelte medlemsstater skal følge en standardiseret protokol, der sikrer effektiv indsamling og fortolkning af data og effektiv gennemførelse og planlægning af politikker. 4.8.
Dataanalysen er hovedsageligt baseret på de nationale skovopgørelser i hver medlemsstat, som er usammenhæn­ gende og undertiden ufuldstændige eller unøjagtige.
Desuden er det ikke alle medlemsstater, der foretager regelmæssige skovopgørelser.
EØSU glæder sig over Kommissionens forslag om at foretage en omfattende vurdering af de nationale opgørelsesdata i 2025 med henblik på at fastsætte præcise mål for perioden 2026-2030. 4.9.
Der er behov for støtte til FoU med henblik på en mere bæredygtig produktion af træbiomasse.
EØSU har allerede påpeget, at der er behov for »omfattende forskning og innovation og for belønninger for bevislige reduktioner af CO2 for at støtte disse sektorer« (14).
EØSU mener også, at alle medlemsstater bør udarbejde et særligt skatteincitamentssystem, der kan lette omstillingen, og anbefaler, at der gøres fuld brug af de tilgængelige midler under den fælles landbrugspolitik. 4.10.
Der er også behov for opkvalificerings- og omskolingsprogrammer for iværksættere og arbejdstagere for at sikre adgang til de nyeste tilgængelige teknologier og digitale færdigheder, der øger bæredygtigheden.
Dagsordenen for den europæiske grønne pagt kan kun lykkes, hvis den ledsages af uddannelsesprogrammer, der kan styrke de europæiske arbejdstageres færdigheder og samtidig sikre konkurrenceevnen og social retfærdighed.
EØSU opfordrer derfor til, at arbejdsmarkedets parter og relevante civilsamfundsorganisationer inddrages fuldt ud både i pakkens planlægningsfase og i dens gennemførelsesfase. 4.11.
EØSU mener, at SMV'er har brug for en skræddersyet understøttende lovgivningsramme, der kan hjælpe dem med at innovere, opskalere og vokse på en bæredygtig måde.
Selv om der er flere muligheder for finansiering af tilpasningen, opfordrer EØSU igen til mere »klarhed omkring de forskellige muligheder samt brugervenlige procedurer med henblik på at sikre rettidig adgang til finansiering i praksis« (15). 4.12.
Endelig er EØSU bekymret over, at der ikke tages hensyn til den sociale dimension af gennemførelsen af den europæiske grønne pagt (gennem Fit for 55-lovpakken), og at borgerne vil blive mest berørt, da de bliver nødt til at skifte bil, betale mere for at opvarme deres hjem, betale mere for de billigste ferieflyvninger osv.
EØSU giver derfor udtryk for reel bekymring over de højere regninger, som husholdningerne skal betale, efter at Fit for 55-pakken er blevet gennemført.
Det er endvidere EØSU's faste overbevisning, at der under denne omstilling skal rettes særligt fokus mod de regioner, industrier og arbejdstagere, der står over for de største udfordringer, og at omstillingen skal gennemføres gennem en konkurrencedygtig, socialt retfærdig og multilateral tilgang, samt at »der skal være de rette redskaber til at sikre fuld inddragelse af og accept i civilsamfundet, herunder alle borgere, virksomheder og organisationer« (16).
Bruxelles, den 8. december 2021.
Christa SCHWENG Formand for Det Europæiske Økonomiske og Sociale Udvalg
(14) (15) (16)
EØSU's udtalelse om Opbygning af et klimarobust Europa — den nye EU-strategi for tilpasning til klimaændringer (EUT C 374 af 16.9.2021, s. 84).
EØSU's udtalelse om Opbygning af et klimarobust Europa — den nye EU-strategi for tilpasning til klimaændringer.
EØSU's udtalelse om En ren planet for alle — En europæisk strategisk og langsigtet vision for en fremgangsrig, moderne, konkurrencedygtig og klimaneutral økonomi (EUT C 282 af 20.8.2019, s.51).